Την πληρωμή του ενοικίου υποχρεωτικά μέσω τραπέζης, είτε ηλεκτρονικά είτε στο γκισέ, εξετάζει το οικονομικό επιτελείο προκειμένου να περιορίσει τα φαινόμενα φοροδιαφυγής.

Το σχέδιο, σύμφωνα με ρεπορτάζ της εφημερίδας «Καθημερινή», προβλέπει ότι ο ενοικιαστής θα καταθέτει το μίσθωμα που αναγράφεται στο συμβόλαιο σε λογαριασμό του ιδιοκτήτη. Σε διαφορετική περίπτωση θα επιβάλλονται πρόστιμα σε αμφότερους.

Το μέτρο ευνοεί και τους νομοταγείς ιδιοκτήτες, καθώς από τις καταθέσεις θα προκύπτει πόσα ενοίκια έχουν λάβει.

Συνεπώς, δεν θα είναι υποχρεωμένοι να δηλώσουν και να πληρώσουν φόρο για μη καταβληθέντα ενοίκια ή να τα εκχωρήσουν στο κράτος για να αποφύγουν τη φορολόγηση για ανύπαρκτο εισόδημα.

Οι σκέψεις για υποχρεωτική καταβολή των μισθωμάτων μέσω τραπεζικών λογαριασμών προέκυψαν μετά την αποκάλυψη μεγάλων περιπτώσεων φοροδιαφυγής, όπως πρόσφατα στην Μύκονο, όπου ιδιοκτήτης βίλας εισέπραττε 1.660 ευρώ το μήνα τα οποία δεν δήλωνε.

Πάντως, σύμφωνα με την εφημερίδα, η κυβέρνηση δεν αναμένει να πατάξει πλήρως την φοροδιαφυγή μέσω αυτής της κίνησης, καθώς είναι πιθανό ο ιδιοκτήτης να υπογράφει με τον ενοικιαστή μισθωτήριο όπου θα αναγράφεται ποσό μικρότερο του πραγματικού ενοικίου, με την διαφορά να καταβάλλεται με μετρητά – αφορολόγητα.

Εν τούτοις, τα στελέχη του υπουργείου Οικονομικών πιστεύουν πως είναι ένα σημαντικό βήμα, καθώς πολλοί υπό τον φόβο ελέγχου θα σπεύσουν να συμμορφωθούν, ενώ επιπλέον σχεδιάζεται να αυξηθούν οι έλεγχοι και μέσω διασταυρώσεων να προκύπτει η φοροδιαφυγή τουλάχιστον σε περιπτώσεις μεγαλοιδιοκτητών και μεγάλων ακινήτων.